與於襄陽書
作者：唐代：韓愈 
篇章：古文觀止 卷八・唐文

paragraphs: 七月三日，將仕郎、守國子四門博士韓愈，謹奉書尚書閣下。
士之能享大名、顯當世者，莫不有先達之士、負天下之望者爲之前焉。士之能垂休光、照後世者，亦莫不有後進之士、負天下之望者，爲之後焉。莫爲之前，雖美而不彰；莫爲之後，雖盛而不傳。是二人者，未始不相須也。
然而千百載乃一相遇焉。豈上之人無可援、下之人無可推歟？何其相須之殷而相遇之疏也？其故在下之人負其能不肯諂其上，上之人負其位不肯顧其下。故高材多慼慼之窮，盛位無赫赫之光。是二人者之所爲皆過也。未嘗幹之，不可謂上無其人；未嘗求之，不可謂下無其人。愈之誦此言久矣，未嘗敢以聞於人。
側聞閣下抱不世之才，特立而獨行，道方而事實，卷舒不隨乎時，文武唯其所用，豈愈所謂其人哉？抑未聞後進之士，有遇知於左右、獲禮於門下者，豈求之而未得邪？將志存乎立功，而事專乎報主，雖遇其人，未暇禮邪？何其宜聞而久不聞也？愈雖不才，其自處不敢後於恆人，閣下將求之而未得歟？古人有言：“請自隗始。”愈今者惟朝夕芻米、僕賃之資是急，不過費閣下一朝之享而足也。如曰：“吾志存乎立功，而事專乎報主。雖遇其人，未暇禮焉。”則非愈之所敢知也。世之齪齪者，既不足以語之；磊落奇偉之人，又不能聽焉。則信乎命之窮也！
謹獻舊所爲文一十八首，如賜覽觀，亦足知其志之所存。愈恐懼再拜。